Blok 64

**Blok 64** je jedan od novobeogradskih blokova, oivičen je ulicama Gandijeva, Jurija Gagarina, Omladinskih brigada, Đorđa Stanojevića, Tošin Bunar i Zemunska. U okviru bloka se nalazi i ulica Prvomajska. Susedni blokovi su 63, 70, 67a, 65 i 60. Površina bloka je oko 1&nbsp;km², a broj stanovnika je oko šest hiljada. Administrativno čitav blok 64, zajedno sa susednim blokovima 63 i 65 čine mesnu zajednicu „Mladost“ kao jednu od mesnih zajednica na teritoriji opštine Novi Beograd. Blok 64 se može podeliti na tri velike celine – to su severni i južni deo u zapadnom delu bloka (Sever i Jug) i preostali deo bloka u istočnom delu u kome je industrijska zona i manji stambeni, trgovinski i ostali sadržaji.

## Geografija i istorija
Teritorija bloka 64 se nalazi u aluvijalnoj ravni reke Save na nadmorskoj visini od 80 m. Pre izgradnje zgrada višeporodičnog stanovanja (ranije se koristio termin kolektivno stanovanje) na ovom prostoru su se nalazile porodične kuće koje su pripadale selu Bežanija, a nenaseljeni deo su predstavljale obradive površine i močvarno tlo. Kao i ostali deo Novog Beograda ovaj prostor je do 1918. godine pripadao Austro-ugarskoj, da bi nakon Prvog svetskog rata ušao u sastav Kraljevine SHS, zatim Jugoslavije. Posleratna vlast u Jugoslaviji je 11. aprila 1948. godine počela ostvarivanje projekta isušivanja novobeogradskog prostora. Prvi izgrađeni blok u ovom delu Novog Beograda bio je blok 45, a najintenzivnija izgradnja stambenog dela bloka 64 se odvijala osamdesetih godina HH veka.

## Stambeni objekti
U bloku 64 se nalazi 16 zgrada kolektivnog stanovanja i dvadesetak objekata porodičnog stanovanja u Prvomajskoj ulici.

U Severu se nalazi 6 objekata kolektivnog stanovanja. Zgrada na uglu ulica Gandijeve i Zemunske je četvorospratni objekat izgrađen 2005. godine. Od preostalih pet zgrada dve stepenaste lamele bliže IMT-u su izgrađene 1982. godine, a stepenasta lamela uz Gandijevu i dva solitera izgrađeni su 1987. godine.

U Jugu se nalazi 10 objekata kolektivnog stanovanja. Dve lamele bliže IMT-u, istog tipa kao i u Severu, izgrađene su 1981. godine. Dve stepenaste lamele uz Gandijevu ulicu i soliter, prvobitno naseljeni vojnim licima, izgrađeni su 1984. godine. U delu Juga prema ulici Jurija Gagarina nalazi se još pet stambenih zgrada: (šarena zgrada naspram osnovne škole) iz 1995. godine, sivo-bela zgrada uz osnovnu školu iz 2002, plava zgrada uz Gandijevu ulicu iz 2006, zgrada u kojoj se nalazi prodavnica Neptun iz 2007. i poslovno-stambena zgrada na raskrsnici Gandijeve i Jurija Gagarina iz 2009. godine.

## Industrija
Najveći deo površine bloka 64 zauzimaju objekti IMT - Industrije mašina i traktora koja postoji od 1947. godine kada su izgrađeni prvi pogoni, a od 1965. godine se ustaljuje ime Industrija mašina i traktora. Drugi značajan industrijski objekat je FOM – Fabrika odlivaka i modela. Pored ova dva veća industrijska objekta na teritoriji bloka se nalazi nekoliko skladišta.

## Trgovina
U bloku 64 se nalaze tri tržna centra – Imo-centar, Mega Rodić i Idea Ekstra. Sva tri tržna centra su otvorena 2006. godine. Pored ovih tržnih centara u bloku 64 se nalazi prodajni objekat nameštaja Jugodrvo i veliki broj malih i srednjih preduzeća u prizemnim delovima stambenih zgrada.

## Javne ustanove
Od javnih ustanova u Bloku 64 se nalaze Osnovna škola Mladost, Obdanište Biser i Dispanzer medicine rada. Pošta u Imo-centru je otvorena 2009. godine.

## Infrastruktura

Blok 64 je saobraćajno dobro povezan sa ostalim delovima Beograda. Linije gradskog saobraćajnog preduzeća kojima se može stići do bloka su autobusi 45, 67, 68, 71, 73, 76, 82, 89, 94, 95, 601, 610 i tramvaji 7, 9, 11. Pre nego što je linija 95 produžena do Novog Beograda iz bloka 64 se do centra grada moglo stići autobuskom linijom 66 koja je saobraćala od MZ Kozare (blok 61) do Zelenog venca. Pre uvođenja tramvajske lnije 13 do Banovog Brda, postojala je linija 11 do Kalemegdana. Zbog velikog broja privatnih automobila broj parking mesta i garaža je nedovoljan.

Značajni objekti elektroenergetske infrastrukture su dalekovod napona 110 kV i transformatorska stanica 110/10 kV.

## Urbanizam
Deo Novog Beograda u kome se nalazi blok 64 je osmišljen u Generalnim urbanističkim planovima Beograda iz 1972, 1985. i 2002. godine. Detaljni urbanistički plan koji precizno određuje lokacije zgrada i regulaciju ulične mreže izrađen je 1973. i dopunjen 1991. godine kao „Detaljni urbanistički plan stambenog naselja Bežanija (blokovi 61, 62, 63 i delovi blokova 64, 60, 57 i 57a) u Novom Beogradu“.

## Film
U bloku 64 su 2008. godine snimane neke scene iz srpskog filma Ljubav i drugi zločini, iz filma Koriolan i iz francuskog filma Distrikt 14.

## Reference

## Vanjske veze

* Novobeogradski Blokovi
* Opština Novi Beograd